Af RitstjórnÞann 7. janúar 2020 Síðast uppfært 7. janúar 2020 Mynd : bb.is Teitur Björn Einarsson fyrrverandi þingmaður Sjálfstæðisflokks og núverandi varaþingmaður , er hugsi yfir stöðu Hafrannsóknastofnunar . „ Það er orðið tímabært að fram fari ítarleg stjórnsýsluúttekt á starfsemi Hafró . Af fréttum ( og fréttaleysi ) að dæma er augljóst að eitthvað er mikið að í stjórnsýslu hafrannsókna . Það er ólíðandi að grundvallaratriði eins og loðnuleit sé í óvissu og eiginlega lamasessi þrátt fyrir auknar fjárveitingar og að uppi sé einhver vafi hver beri nú ábyrgð á þeim hafrannsóknum , “ skrifar Teitur Björn á Facebook . „ En fleira kemur til og annað mál er ekki síður alvarlegra . Það er hvernig Hafró hefur haldið á málum er við kemur rannsóknum og ráðgjöf vegna fiskeldis . Enn hefur Hafró ekki lokið við gerð nýs áhættumats fyrir fiskeldi þar sem tekið er tillit til mótvægisaðgerða , eins og ný lög frá því síðasta sumar kveða á um . Reyndar boðaði Hafró vorið 2018 að nýtt og endurbætt áhættumat myndi líta dagsins ljós þá um sumarið þegar sól væri hæst á lofti . Nú hækkar sól á ný en fiskeldi er enn haldið niðri af hálfu stjórnvalda . Það læðist að mér sá óþægilegi grunur að eitthvað mikið hafi farið úrskeiðis í starfsemi Hafró við sameiningu Veiðimálastofnunar og Hafrannsóknarstofnunar sumarið 2016 . Tímabært er að Alþingi skoði málið ofan í kjölinn og leiti liðsinnis Ríkisendurskoðanda . Það eru vandfundin brýnni mál en að stjórnvöld sinni ráðgjöf um nýtingu sjávarauðlindarinnar ávallt eins og best verður á kosið , “ skrifar Teitur Björn .